S-999/2011

Mál þetta, sem dómtekið var 4. október sl., er höfðað með ákæru lögreglustjórans á höfuðborgarsvæðinu, útgefinni 6. september 2011, á hendur F-kk-þgf S-kk-þgf, kt. 000000-0000, Krókavaði 3, Reykjavík „fyrir fíkniefnalagabrot, með því að hafa laugardaginn 18. desember 2010, í iðnaðarhúsnæði að Hvaleyrarbraut 22 í Hafnarfirði, haft í vörslum sínum í sölu- og dreifingarskyni 90 kannabisplöntur og 2563,10 g af kannabisstönglum, og að hafa um nokkurt skeið fram til þess dags ræktað greindar plöntur.

Telst þetta varða við 2. gr., sbr. 4., 5. og 6. gr. laga um ávana- og fíkniefni nr. 65/1974, sbr. lög nr. 13/1985, sbr. lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er þess krafist að ofangreindar 90 kannabisplöntur og 2563,10 g af kannabisstönglum verði gerð upptæk, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er einnig krafist upptöku á 18 gróðurhúsalömpum, 7 viftum, 1 loftræsibúnaði, 1 kolsýrukút, 1 vog, 4 tímastillum, 2 sýrustigsmælum, 1 hitamæli, 4 fjöltengjum og 1 vatnsdælu sem hald var lagt á, sbr. 7. mgr. 5. gr. sömu laga.“

Um málavaxtalýsingu er skírskotað til ákæru.

Ákærði játaði brot sitt skýlaust fyrir dóminum eins og því er lýst í ákæru. Þykir með játningu ákærða sem á sér stoð í gögnum málsins sannað að ákærði hafi gerst sekur um þá háttsemi sem ákært er fyrir og er brot ákærða rétt heimfært til refsiákvæða í ákærunni.

Ákærði er fæddur 1973. Hinn 12. október 2001 var ákærði dæmdur í 40 daga skilorðsbundið fangelsi fyrir líkamsárás. Á árinu 2006 gekkst ákærði undir greiðslu sektar og sviptingu ökuréttar hjá lögreglustjóra fyrir hraðakstur. Loks var ákærði hinn 12. desember 2007 dæmdur til greiðslu sektar og sviptingu ökuréttar fyrir ölvunarakstur. Sakarferill ákærða hefur ekki áhrif á ákvörðun viðurlaga í máli þessu.

Við ákvörðun refsingar er litið til þess að ákærði hefur játað brot sitt greiðlega og er það virt honum til málsbóta. Refsing ákærða þykir hæfilega ákveðin fangelsi í fjóra mánuði. Með hliðsjón af því að ákærði hefur ekki áður gerst sekur um fíkniefnalagabrot þykir rétt að fresta fullnustu refsingarinnar og skal hún falla niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á 90 kannabisplöntum, 2563,10 g af kannabisstönglum, 18 gróðurhúsalömpum, sjö viftum, einum loftræsibúnaði, einum kolsýrukút, einni vog, fjórum tímastillum, tveimur sýrustigsmælum, einum hitamæli, fjórum fjöltengjum og einni vatnsdælu.

Loks er ákærða gert að greiða 135.827 krónur í sakarkostnað, þar af þóknun skipaðs verjanda síns, B-kk-ef H-kk-ef hrl., sem þykir hæfilega ákveðin 62.750 krónur að meðtöldum virðisaukaskatti.

R-kvk-nf B-kvk-nf héraðsdómari kveður upp dóminn.

Dómsorð:

Ákærði, F-kk-nf S-kk-nf, sæti fangelsi í fjóra mánuði, en fullnustu refsingarinnar er frestað og skal hún falla niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á 90 kannabisplöntum, 2563,10 g af kannabisstönglum, 18 gróðurhúsalömpum, sjö viftum, einum loftræsibúnaði, einum kolsýrukút, einni vog, fjórum tímastillum, tveimur sýrustigsmælum, einum hitamæli, fjórum fjöltengjum og einni vatnsdælu.

Ákærði greiði 135.827 krónur í sakarkostnað, þar af þóknun skipaðs verjanda síns, B-kk-ef H-kk-ef hrl., 62.750 krónur.

R-kvk-nf B-kvk-nf

Rétt endurrit staðfestir.

Héraðsdómur Reykjaness 18. október 2011